FI Euroopan unionin virallinen lehti CE 84/535

(2004/C 84 E/0612)

KIRJALLINEN KYSYMYS E-0105/04

esittäjä(t): Stavros Xarchakos (PPE-DE) komissiolle

(22. tammikuuta 2004)

Aihe: Kreikan hallituksen outo taktiikka pörssin suhteen

Professori Prokopis Pavlopoulosin, Uusi Demokratia -puolueen parlamenttiedustajan julkisesti esittämien (12. tammikuuta 2004) valitusten mukaan Kreikan hallitus on laillistamassa kaksi pörssin toimintaan liittyvää rikosta, nimittäin osakekurssien manipuloinnin ja luottamuksellisten tietojen väärinkäytön. Tätä järjestelyä ajetaan uuden pääomalain säätämisen yhteydessä. Asiaa koskeva lakiehdotus on esitetty Kreikan parlamentille ja siinä säädetään rikosluokituksen poistamisesta edellä mainituilta kahdelta rangaistavalta teolta. Tähän asti sekä osakekurssien manipulointi (Kreikan laki nro 1969/91, 72 §) että luottamuksellisten tietojen väärinkäyttö (laki nro 1806/88, 30 § ja presidentin asetus 53/92, 2 ja 3§) ovat olleet rikoksia. On syytä panna merkille, että Kreikassa tapahtui suurin Euroopassa viime vuosina havaittu pääomien menetys, kun Ateenan arvopaperipörssin indeksi romahti ja sen seurauksena 1,5 miljoonaa kreikkalaista menetti yhteensä arviolta 100 miljardia euroa.

Onko osakekurssien manipuloinnin ja luottamuksellisten tietojen väärinkäytön laillistaminen yhteisön lainsäädännön mukaista? Missä muussa unionin jäsenvaltiossa on tapahtunut vastaava pääomien menetys pörssissä? Mitä rangaistuksia määrättiin, ja keille, vastaavissa tapauksissa muissa unionin 14:ssä jäsenvaltiossa?

Frits Bolkesteinin komission puolesta antama vastaus

(17. maaliskuuta 2004)

Arvoisan parlamentin jäsenen tietojen mukaan Kreikan hallitus aikoo lopettaa sekä markkinoiden manipuloinnin että sisäpiirikauppojen rangaistavuuden. Jos Kreikan parlamentti hyväksyy uuden pääomamarkkinoita koskevan lain, näitä kahta rikkomista ei enää katsottaisi rikoksiksi.

Markkinoiden manipuloinnin ja sisäpiirikauppojen rangaistavuuden lopettamisen osalta voidaan todeta, että jäsenvaltioiden on parhaillaan saatettava direktiivi 2003/6/EY (1) (jäljempänä ”markkinoiden väärinkäyttöä koskeva direktiivi”) osaksi kansallista lainsäädäntöä, jotta se voidaan pannan täytäntöön 12. lokakuuta 2004 mennessä. Koska määräaikaa ei ole vielä saavutettu, komissiolla ei ole vielä tietoja siitä, miten direktiivi on saatettu Kreikassa lopullisesti osaksi kansallista lainsäädäntöä. Näin ollen komissio ei voi tässä vaiheessa arvioida Kreikan viranomaisten lainsäädäntötoimia.

Markkinoiden väärinkäyttöä koskevan direktiivin 14 artiklan 1 kohdan mukaan jäsenvaltioiden on kuitenkin noudatettava periaatetta tällaisiin rikkomisiin liittyvistä hallinnollisista toimenpiteistä tai seuraamuksista. Lisäksi 14 artiklan 1 kohdan viimeisessä virkkeessä edellytetään jäsenvaltioilta sen varmistamista, että kyseiset toimenpiteet ovat tehokkaita, oikeasuhteisia ja varoittavia.

Mainitussa kohdassa säädetään, etteivät hallinnolliset toimenpiteet tai seuraamukset saa rajoittaa jäsenvaltioiden oikeutta määrätä rikosoikeudellisia seuraamuksia. Tämä tarkoittaa sitä, että jäsenvaltiot voivat ottaa käyttöön rikosoikeudellisia seuraamuksia hallinnollisten toimenpiteiden tai seuraamusten lisäksi. Vaikka jäsenvaltiot päättäisivät olla soveltamatta rikosoikeudellista seuraamusjärjestelmää, niiden on kuitenkin pidettävä yllä pakollista hallinnollisten toimenpiteiden tai seuraamusten järjestelmää.

Tiedot markkinoiden väärinkäyttöä koskevien syytetoimien rikosoikeudellisesta järjestelmästä osoittavat, että tulokset ovat heikkoja. Euroopan arvopaperimarkkinavalvojien komitean edeltäjän (Forum of the European Securities Commissions) tekemässä tutkimuksessa markkinoiden manipuloinnista vuosina 1995—2000 osoitettiin, että koko Euroopan talousalueella oli määrätty näiden kuuden vuoden aikana vain kolmetoista rikosoikeudellista seuraamusta. Saman jakson aikana Saksassa, Ranskassa, Italiassa ja Yhdistyneessä kuningaskunnassa (sekä Sveitsissä) annettiin vain yhdeksäntoista sisäpiirikauppoihin liittyvää rikostuomiota.

Kun vertaillaan pääomien menetyksiä pörssien hintaindeksin laskun perusteella ja analysoimalla indeksin enimmäis- ja vähimmäisarvon eroja jakson aikana, Ateenan pörssin yleisindeksi laski 76 prosenttia vuosien 1999 ja 2003 välillä. Samaan aikaan samalla menetelmällä laskettuna esimerkiksi Lontoon FTSE 100 laski 52 prosenttia, Frankfurtin Dax 72 prosenttia, Pariisin CAC 40 65 prosenttia ja Milanon Mibtel 56 prosenttia.

Markkinoiden väärinkäytöstä jäsenvaltioissa määrättyjen rangaistusten tyyppien ja määrien osalta voidaan todeta, että Kreikkaa koskevat luvut ovat seuraavat: vuosina 1997—2004 Kreikan pääomamarkkinoiden valvontaviranomainen (Hellenic Capital Market Commission, HCMC) vahvisti 136 sisäpiirikauppaan ja markkinoiden manipulointiin liittyvää tapausta ja langetti yhteensä 52 miljoonaa euroa hallinnollisia sakkoja. HCMC:n tutkimista markkinoiden väärinkäyttötapauksista 31 katsottiin rikosoikeudellisiksi ja niistä on tehty yleiselle syyttäjälle rikosoikeudellinen kantelu. Tapauksissa on mukana yli 100 luonnollista henkilöä.

(1) Sisäpiirikaupoista ja markkinoiden manipuloinnista 28 päivänä tammikuuta 2003 annettu Euroopan parlamentin ja neuvoston direktiivi 2003/6/EY (EUVL L 96, 12.4.2003).